THAI ออกหุ้นกู้ 4 ชุด มูลค่า 8 พันลบ.
THAI ออกหุ้นกู้ 4 ชุดรวมมูลค่า 8 พันลบ. โดยชุดที่ 1 อายุ 3 ปี ดบ. 3.46% ชุดที่ 2 อายุ 5 ปี ดบ. 4.14% ชุดที่ 3 อายุ 7 ปี ดบ. 4.44% หุ้นกู้ชุดที่ 4 ดบ. 4.74% ขายในวงจำกัด ต่อผู้ลงทุนสถาบัน-ผู้ลงทุนรายใหญ่
1 ต.ค. 2558

 นายรัช ตันตนันตา ผู้อำนวยการใหญ่ฝ่ายการเงินองค์กร บริษัท การบินไทย จำกัด (มหาชน) หรือ THAI เปิดเผยว่า ในวันที่ 30 ก.ย.58 บริษัทได้ดำเนินการออกและเสนอขายหุ้นกู้ครั้งที่ 2/2558 จำนวน 8,000 ล้านบาท
โดยได้จัดแบ่งหุ้นกู้ดังกล่าวออกเป็น 4 ชุด คือ หุ้นกู้ชุดที่ 1 มูลค่า 1,000 ล้านบาท อายุ 3 ปี ดอกเบี้ยคงที่ 3.46% ต่อปี ครบกำหนดไถ่ถอน 30 ก.ย.2561 ,หุ้นกู้ชุดที่ 2 มูลค่า 1,500 ล้านบาท อายุ 5 ปี อัตราดอกเบี้ยคงที่ 4.14% ต่อปี ครบกำหนดไถ่ถอน 30 ก.ย.2563,หุ้นกู้ชุดที่ 3 มูลค่า 2,500 ล้านบาท อายุ 7 ปี อัตราดอกเบี้ย 4.44% ต่อปี ครบกำหนดไถ่ถอนปี 30 ก.ย.2565 และหุ้นกู้ชุดที่ 4 มูลค่า 3,000 ล้านบาท อายุ 10 ปี อัตราดอกเบี้ย 4.74%ต่อปี ครบกำหนดไถ่ถอน 30 ก.ย. 2568
ส่วนประเภทของหุ้นกู้  หุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และไม่มีผู้แทนผู้ถือหุ้นกู้ การจัดจำหน่าย กรณีในวงจำกัด ต่อผู้ลงทุนสถาบันและ/หรือผู้ลงทุนรายใหญ่ มูลค่าที่ตราไว้ 1,000 บาท จำนวน 8 ล้านหน่วย
ทั้งนี้ หุ้นกู้ดังกล่าวเป็นส่วนหนึ่งของวงเงินได้รับการอนุมัติจากที่ประชุมผู้ถือหุ้นสามัญประจำปี 2557 วงเงินรวมไม่เกิน 40,000 ล้านบาท ภายในกำหนดระยะเวลา 5 ปี
สำหรับอันดับความน่าเชื่อถือของบริษัทและหุ้นกู้ชนิดนี้ที่ A+ โดย บริษัททริสเรทติ้ง จำกัด โดยมีธนาคารกรุงเทพ ผู้จัดการการจัดจำหน่ายหุ้นกู้ ธนาคารกรุงศรีอยุธยา นายทะเบียนหุ้นกู้
 